Kristian Thulesen Dahl (DF), 1998-04-14:
Vi synes i Dansk Folkeparti, at det er ganske udmærket, vi får diskuteret de her ting.
Så kan man diskutere, om vi er nede i detailspørgsmål eller ej, men der er ingen tvivl om, vi er nede i et spørgsmål, som bekymrer og optager rigtig mange af Danmarks befolkning, og derfor synes vi også, det er ganske naturligt, at Folketinget tager en diskussion af de mere detaljerede forhold omkring Schengenkonventionen, Dublinkonventionen og Danmarks forhold hertil.
Som det allerede er fremgået af mit ordførerindlæg under den forrige forespørgselsdebat, er Dansk Folkeparti ikke tilhænger af Schengenkonventionen.
Det betyder også, at vi har et lidt andet udgangspunkt til det her end så mange andre.
Vi har det udgangspunkt, at det er fornuftigt at have grænsekontrol og ad den vej forsøge at løse en række problemer med de forsøg på illegal indvandring, der også er til Danmark.
Men ud over det er vi selvfølgelig også bevidste om, at det ikke kan stå alene, og at der skal mere til.
Men vi tillader os også at rejse det spørgsmål under denne debat, at vi synes, det er hamrende ulogisk, at man siger, at nu skal vi øge indsatsen mod den grænseoverskridende internationale kriminalitet, og derfor starter vi med at afskaffe grænsekontrollen.
Det er slet ikke det rigtige udgangspunkt.
Man burde sige, at vi selvfølgelig bevarer vores kontrol ved grænsen, og så diskutere, hvad vi derudover skal sætte i stand mellem de europæiske lande for at kunne modvirke eksempelvis asylshopping, som ingen af os bør kunne lide.
Vi har i Europaudvalget været med til at støtte initiativer omkring det med, at man skal kunne identificere asylansøgere ved fingeraftryk, så de i videst muligt omfang skal have deres asylbehandling i det land i EU, de først kommer til.
Det mener vi ikke er en følge af EU's tankegang om åbne grænser.
Det mener vi er fornuftige tiltag, som kan iværksættes under alle omstændigheder, og som ikke betyder, at man af den grund behøver fjerne de åbne grænser.
Men når man som overordnet mål har - det har vi også fået konstateret i denne debat - at grænserne mellem EU-landene skal fjernes, er det jo klart, at man får endnu et selvskabt problem, som man må prøve at sætte ind over for.
Det er jo derfor, der kommer så mange initiativer med baglandspatrulje og alt muligt andet, man vil prøve at sætte i stedet.
Jeg kan sige nu, at de forslag til vedtagelse, som er fremsat både af hr. Tom Behnke og af SF og Enhedslisten, begge er forslag, som Dansk Folkeparti kan støtte.
Vi er tilhængere af, at vi kommer væk fra Schengenkonventionen.
Og jeg synes egentlig, at det står mere og mere klart, at på trods af forskellige udgangspunkter, på trods af at man har
forskellige definitioner af, hvad der sker, når Schengenkonventionen er fuldt indfaset, at modstanderne af Amsterdamtraktaten i hvert fald har ét fælles punkt, og det er, at Danmark bør forlade Schengenkonventionen og genetablere sin egen fulde ret til at bestemme, hvordan vi skal indrette vores asylpolitik.
Det er noget, Dansk Folkeparti er meget opmærksom på og vil arbejde for også frem til den 28. maj, og at det er det, der bliver kendetegnet for debatten.
Det er et spørgsmål, om vi selv skal bestemme eller ej.
Derfor er det også fuldstændig arrogant, når der er tilhængerpartier herinde, som siger, at bliver det et nej til Amsterdamtraktaten den 28. maj, vil det ikke få nogen som helst følger for Danmarks deltagelse i Schengenkonventionen.
Jeg vil gerne spørge indenrigsministeren, om det også er regeringens holdning, at skulle det blive et nej den 28. maj, som Dansk Folkeparti i hvert fald håber, så vil det ikke have nogen som helst indflydelse på Danmarks deltagelse i Schengenkonventionen, for om ikke andet må det da stå klart efter dagens debat, at det bør det have.
Anderledes kan man vel næppe tolke det.
Afslutningsvis skal jeg bare sige, at vi kan i Dansk Folkeparti støtte de to fremsatte forslag til vedtagelse, og vi håber - de bliver ikke vedtaget nu - at den danske befolkning formår at sætte nogle grænser for Danmarks deltagelse i Schengensamarbejdet den 28. maj.